Opt persoane au fost rănite într-un accident în care au fost implicate două TIR-uri şi o maşină, în judeţul Mureş. Cinci dintre ele au suferit leziuni după ce unul din TIR-uri a ieșit de pe șosea și a intrat în terasa unui magazin.
Accidentul s-a produs pe DJ151D, înspre Acăţari, după ce un TIR s-a izbit de un autoturism pe care l-a proiectat pe sensul opus, unde ar fi intrat în coliziune cu un alt TIR, înmatriculat în judeţul Galaţi, potrivit digi24.ro.
TIR-ul înmatriculat în Prahova a ieșit de pe șosea și a intrat într-o terasă a unui magazin, a transmis IPJ Mureş.
Șoferii celor trei vehicule implicate au fost testaţi pentru consum de alcool, rezultatele fiind negative. Poliţiştii au deschis dosar penal pentru a stabili cum s-a produs accidentul.
La locul accidentului au intervenit pompieri cu autospeciale de stingere și descarcerare, trei echipaje SMURD, dintre care unul cu medic şi un echipaj din cadrul SAJ Mureş. De asemenea, a fost solocitată intervenția unui elicopter SMURD.